लिग २ कै कठिन शृंखला
एसोसिएट नम्बर एक टोली बन्ने लक्ष्य बनाइरहेको नेपालले घरेलु मैदानमा नेदरल्यान्ड्स र नामिबियाको सामना गर्नेछ । आईसीसी विश्वकप क्रिकेट लिग २ को आगामी ३ वर्षे साइकल सुरु हुँदा यसलाई सबैभन्दा ठूलो चुनौतीको शृंखलामा हेरिएको छ । नेपालले बिहीबार नामिबियासँग खेलेर लिग २ को यात्रा सुरु गर्नेछ । त्यसपछि शनिबार नेदरल्यान्ड्ससँग खेल्नेछ ।
काठमाडौँ — एसोसिएट नम्बर एक टोली बन्ने लक्ष्य बनाइरहेको नेपालले घरेलु मैदानमा नेदरल्यान्ड्स र नामिबियाको सामना गर्नेछ । आईसीसी विश्वकप क्रिकेट लिग २ को आगामी ३ वर्षे साइकल सुरु हुँदा यसलाई सबैभन्दा ठूलो चुनौतीको शृंखलामा हेरिएको छ । नेपालले बिहीबार नामिबियासँग खेलेर लिग २ को यात्रा सुरु गर्नेछ । त्यसपछि शनिबार नेदरल्यान्ड्ससँग खेल्नेछ ।तीन टोलीले यस शृंखलामा एकअर्कासँग २–२ खेल खेल्नेछन् । लिग २ मा सहभागी ८ टोलीले तीन वर्षभित्र ९–९ शृंखलामा कुल ३६ खेल खेल्नेछन् र शीर्ष चार टोली विश्वकप छनोटमा पुग्नेछन् । लिग २ को पहिलो शृंखलासँगै आठ टोलीबीच शीर्ष चार बन्ने दौड सुरु हुनेछ । तर, पहिलो शृंखला नै सबैभन्दा कठिन रहेको तीनै टोलीको स्वीकारोक्ति छ । ‘दुवै राम्रा प्रतिद्वन्द्वी हुन्, विशेषतः नेदरल्यान्ड्सले एकदिवसीय विश्वकपमा एसोसिएट राष्ट्रको प्रतिनिधित्व गरेको थियो,’ नेपालका प्रशिक्षक मोन्टी देसाईले भने, ‘एसोसिएट क्रिकेटको यात्रा निकै कठिन छ, हामीलाई त्यो थाहा छ । सुरुआत राम्रो हुन जरुरी छ ।’ नोभेम्बर दोस्रो साता भारतमा सम्पन्न विश्वकपयता नेदरल्यान्ड्सले पहिलो पटक एकदिवसीय संरचनामा खेल्न लागेको हो । विश्वकपमा डच टोलीले दक्षिण अफ्रिका र बंगलादेशलाई पराजित गरी सनसनी मच्चाएको थियो । शीर्ष १२ राष्ट्रसँग २०१९–२३ को सुपर लिगको साइकलमा प्रतिस्पर्धा गरेको नेदरल्यान्ड्स पुनः एसोसिएट क्रिकेटमै फर्किएको हो । नेदरल्यान्ड्सका कप्तान स्कट इडवार्डस लिग २ को नयाँ शृंखला लिएर उत्साही भए पनि पहिलो शृंखला निकै कठिन भएको स्वीकार्छन् । संयोग के छ भने यी तीनै टोली जुनमा वेस्ट इन्डिज र अमेरिकाले आयोजना गर्ने ट्वान्टी–२० विश्वकप खेल्दै छन् । ‘दुवै टोली निकै राम्रा छन् । नेदरल्यान्ड्सले विश्वकप खेलेर आएको छ, नामिबियाले पनि राम्रो खेलिरहेको छ । त्यसैले यो शृंखलामा राम्रो प्रतिस्पर्धा हुने विश्वास लिएका छौं,’ नेपालका कप्तान रोहित पौडेलले भने, ‘प्रतिद्वन्द्वी हेरेर खेल्न मलाई राम्रो लाग्दैन । प्रतिद्वन्द्वीभन्दा आफूले राम्रो क्रिकेट खेल्ने हो भने जुनसुकै टोलीलाई हराउन सकिन्छ । त्यसका लागि हामीले पछिल्लो पटकभन्दा राम्रो क्रिकेट खेल्नुपर्छ ।’ पछिल्लो लिग २ को साइकलमा नामिबिया अधिकांश समय शीर्ष ३ को दौडमा रह्यो । नेपाललाई एकदिवसीय अन्तर्राष्ट्रिय मान्यता जोगाउन अन्तिम १२ मध्ये ९ खेल जित्नुपर्ने दबाब थियो । तर, नेपाल त्यसमध्ये ११ खेल जितेर सिधै विश्वकप छनोटमा पुग्दा नामिबियालाई उछिन्दै शीर्ष ३ मा परेको थियो । नेदरल्यान्ड्स पहिलो पटक नेपाल आएर एकदिवसीय खेल्न लागेको हो । सन् २०२१ मा टोलीले काठमाडौं आएर नेपाल र मलेसियासँग त्रिकोणात्मक ट्वान्टी–२० शृंखला खेलेको थियो । फाइनलमा टोली नेपालसँग पराजित भयो । नामिबियाको नेपाली भूमिमा नतिजा सम्झनलायकको छैन । २०१६ मा विश्व क्रिकेट लिग च्याम्पियनसिपको दुई खेल खेल्न आउँदा नामिबियालाई नेपालले दुवै खेलमा पराजित गरेको थियो । गत वर्ष लिग २ खेल्न आउँदा पनि नामिबियासँगको दुवै खेल नेपालले जितेको थियो । प्रधानमन्त्री कप खेलेर आएकाले क्यानडासँगको शृंखला एकदमै महत्त्वपूर्ण बनेको र त्यसमा नेपाली टोली भिज्न सफल भएको कप्तान रोहित बताउँछन् । ‘२०१९ मा लिग २ को सुरुआत सोचे जस्तो भएको थिएन । त्यसैले राम्रो सुरुआत गर्न जरुरी छ, किनभने यो निकै राम्रो प्रतियोगिता हो । पहिलो पटक यसमा ८ टोली खेलिरहेका छन्,’ उनले भने, ‘जुन हिसाबको हाम्रो तयारी छ, त्यसले राम्रो सुरुआत हुन्छ भन्ने आशा लिएका छौं । हाम्रो पूरै टिम यो प्रतियोगितालाई लिएर उत्साही छ ।’नेपाल पछिल्लो एक वर्षमा एकदिवसीय संरचनामा अपराजित छ । त्यसमा १३ एकदिवसीय अन्तर्राष्ट्रिय खेल जितेको छ । यही यात्रामा नेपाल महत्त्वाकांक्षी पनि बनेको छ । नेपालले अब एसोसिएटको नम्बर एक राष्ट्र बन्ने लक्ष्य बनाएको छ । ‘पछिल्लो १ वर्षदेखि हाम्रो एउटै उद्देश्य छ, विशेष गरी मोन्टी सर आएदेखि हामी एउटै कुरा गरिरहेका छौं, २०२७ सम्म नम्बर एक एसोसिएट राष्ट्र बन्ने उद्देश्य लिएर हामी यो साइकलमा आएका छौं । हाम्रो लक्ष्य यही हो,’ कप्तान रोहितले नेपालको उद्देश्य प्रस्ट पारे । नेपालले बुधबारमात्र दुई खेलाडी परिवर्तन गरेको छ । अर्जुन साउद र रिजन ढकालको स्थानमा अनिल शाह र देव खनाललाई टोलीमा समावेश गरिएको छ । अनिलले क्यानडासँगको तीन खेलको शृंखलामा दुई खेल खेल्दै शतक र अर्धशतक बनाएका थिए । देवले पनि एक खेलमा ब्याटिङ गर्दै अर्धशतक बनाए ।नेपाली टोलीमा अलराउन्ड दीपेन्द्रसिंह ऐरी हुने छैनन् । यूएईमा भइरहेका इन्टरनेसनल लिग ट्वान्टी–२० का लागि उनी दुबईमा छन् । गल्फ जायन्ट्सले दुवै खेलमा दीपेन्द्रलाई खेलाएको छैन । नामिबियाका कप्तान जेरार्ड इरसमसको स्थान लिन दीपेन्द्र यूएई पुगेका थिए । प्रशिक्षक मोन्टी नेपाली टोलीमा रहेका १५ खेलाडी प्लेयिङ ११ मा खेल्न सक्षम रहेको बताउँछन् । इरसमसले अघिल्लो दिन नेपाल एसोसिएट क्रिकेट राष्ट्रको ‘भारत’ भएको प्रतिक्रिया दिएका थिए । ‘यहाँ समर्थकको भीड लोभलाग्दो छ, त्यसैले फेरि नेपाल आएर खेल्न पाउँदा रमाइलो लागिरहेको छ,’ उनले दर्शकलाई १२ र १३ औं खेलाडी भनेका छन् । नामिबियाका प्रशिक्षक पिइरे डु ब्रुयना दुवै टोलीलाई सम्मान गर्छन् । उनी नेपालसँग खेल्नु निकै चुनौती रहेको स्वीकार्छन् ।